
Persongalleri

Selma Stølen, 19 år –  Hovedperson, arbeider som tjenestejente i Fagerlia

Herman Kløvheim, 22 år –  Selmas ektemann

Jakob Kløvheim, 1 år – Selma og Wilhelms sønn

Peder Stølen, 43 år –  Far til Selma

Marta Stølen, 41 år –  Mor til Selma

Magnus Stølen, 22 år –  Bror til Selma

Agnes Stølen, 18 år  –  Søster til Selma

Mina Stølen, 12 år  –  Søster til Selma

Anna Nordtun, 59 år –  Mor til Marta, Selmas mormor

 

Jenny Kløvheim, 20 år –  Søster til Herman og Selmas bestevenninne

Ola Kløvheim, 25 år –  Bror til Herman og Jenny

Trygve Kløvheim –  Far til Herman og Jenny

Magnhild Kløvheim –  Mor til Herman og Jenny

 

Wilhelm Fagerli, 29 år –  Odelssønn i Fagerlia hvor Selma arbeider

Vera Fagerli, 33 år –  Wilhelms kone

Alfred Fagerli –  Storbonde i Fagerlia

Brita Fagerli –  Husfrue i Fagerlia

Edvard Fagerli, 33 år – Wilhelms eldre bror

 

Petra Grindheim, 21 år –  Tjenestejente i Fagerlia

Nelly Sandvik, 26 år –  Tjenestejente i Fagerlia

Olaug Haugland –  Kokke i Fagerlia

Pål Askeland, 26 år –  Dreng i Fagerlia

Toralf Vågenes, 27 år –  Dreng i Fagerlia

Mattias Eide, 24 år –  Nyinnflyttet i bygda, bror til Maja

Maja Eide, 24 år –  Nyinnflyttet i bygda, søster til Mattias

Kornelius Svarthøy –  Husbonden som Stølen-familien leier husmannsplass av


Slik sluttet forrige bok:

– Eg synar, sa Magnus etter en lang stund.

Herman kjente hårene reise seg i nakken, og det prikket varmt i huden. Nå var tiden kommet.

Det var den andre som først skulle legge sine kort på bordet, og Herman holdt pusten mens han ventet på å finne ut hvem av dem som satt med den beste hånden.

Den velfødde mannen kastet de to kortene sine ned slik at alle kunne se, og til sin store skrekk oppdaget Herman at det var to ess som lyste mot dem.

Han bannet lavt. Det betydde at han hadde to par, i ess og konge.

Han gløttet engstelig bort på Magnus, men ansiktet hans røpet ikke med en mine hva som foregikk inne i hodet hans. Han visste det nå, tenkte Herman, visste om fremtiden deres var reddet, eller om alt var tapt.

Herman kjente at han begynte å bli desperat etter å få greie på om det var Magnus eller motstanderen som satt med vinnerhånden.

Hjertet hans stoppet opp da Magnus omsider la kortene sine på bordet og det hele var avgjort.

– Herregud, utbrøt han og sukket halvkvalt. – Herregud …


1

Marka, mai 1907

Selma trippet nervøst og utålmodig rundt i rommet mens hun stadig kastet et blikk bort på vegguret. Natten var i ferd med å bli til dag, og Herman og Magnus hadde fremdeles ikke kommet tilbake. Det føltes som ren tortur å gå her og vente.

En liten del av henne ønsket likevel at det enda skulle gå lang tid før de dukket opp, i tilfelle de kom med dårlige nyheter. Da kunne hun leve i håpet en stund til.

Bortsett fra lyden av føttene hennes som vandret hvileløst over de tykke gulvplankene, og tikkingen fra vegguret, var det dørgende stille i husmannsstua.

Det var mange timer siden Mina hadde tatt med seg den trøtte og noe sutrete nevøen sin opp på soveloftet. Det hadde vært meningen at lillesøsteren skulle komme ned igjen når Jakob hadde sovnet, men hun hadde ikke vist seg siden.

Selma hadde gått opp for å se til dem for en stund siden, og fant dem begge i Minas seng. Jakob hadde krøpet godt inn i tantens armkrok og lå med hodet i halsgropen hennes. Begge hadde røde søvnroser i kinnene, og pusten deres gikk jevnt og tungt.

Agnes hadde sovnet i farens stol, og moren, faren og mormoren satt tyste i sofaen mens de nippet til hver sin kaffekopp.

Innimellom sendte moren henne et bedende blikk som ba henne om å sette seg ned, men hun klarte ikke å sitte stille.

Da de første strimene av gyllent dagslys fant veien over horisonten i øst, fikk Selma omsider øye på Odin og karene borte i veien.

Hjertet hennes gjorde et byks, og hun svelget tungt. Nå skulle de endelig få vite hvordan det hadde gått.

– Dei e heime, informerte hun de andre.

Alle reiste seg og fulgte henne ut for å ta dem imot.

Spenningen var til å ta og føle på da Herman og Magnus steg ut av vognen. Selma forsøkte å lese ansiktene deres. Var det et lite smil hun sporet i ektemannens trøtte fjes?

Håpet fylte henne, og hun skaket av spenning og utålmodighet.

– Korleis gjekk det? Hun klarte ikke å vente et sekund lenger, nå måtte hun vite.

Et stort smil bredte seg over storebrorens ansikt da han løftet hånden og holdt opp en tung, klirrende pose.

Et gledeshyl steg opp gjennom halsen hennes mens hun løp bort og kastet seg i brorens sterke armer. Han løftet henne opp og svingte henne rundt og rundt mens de lo og gråt om hverandre. Bak dem hørte hun at også moren og Agnes hadde brutt ut i hikstende gråt.

– E det verkeleg sant? spurte hun da han slapp henne. – Vann du?

Magnus nikket stolt. – No skal alt ordne seg. No e me fri!

Selma hadde aldri før kjent en slik lettelse. Endelig var dette marerittet over. De kunne betale Kornelius det de skyldte, og fremdeles ha mange penger til overs. De var rike! tenkte hun overveldet. I alle fall til husmannsfolk å være. Det var helt ufattelig.

Da de alle hadde klemt og omfavnet hverandre, gikk de inn igjen i varmen.

Magnus tømte innholdet i posen utover stuebordet, mens de andre sto storøyde og fulgte med. Da alle hadde fått tilbake eiendelene og pengene sine, satt de igjen med en gigantisk pengehaug.

Selma kunne ikke se den lille tøyposen hun hadde gitt ham med pengene fra Wilhelm, og kikket litt spørrende bort på ham.

Magnus sendte henne et fort blikk som fortalte henne at han hadde pengene hennes også, og at hun skulle få dem når de var alene.

– Så mykje pengar, sa Agnes andektig. – Eg kan ikkje tru at dei e våre … Hun ristet uforstående på hodet.

Selma så at faren la en tung hånd på sønnens skulder. Øynene hans var blanke og lyste av en dyp og inderlig takknemlighet.

Blikket hennes gled videre bort på moren og mormoren, som sto tett sammen og holdt rundt hverandre med forgråtte ansikter. Lettelsen var like stor for dem alle. Magnus hadde reddet dem.

– Ka gjer me no? undret Agnes.

– Først må me få oss litt søvn, svarte Magnus og gjespet langtrukkent. – Så skal eg gå til Svarthøy i ettermiddag og gjere opp. Eg skal òg høyre med bonden om han e villeg til å selge oss plassen og utmarka rundt.

Selma lot øynene gli over rommet og ut gjennom vinduet, mot tunet som badet i morgensol. Tanken på at familien kanskje snart kunne eie dette selv, var fullstendig absurd. Hun hadde aldri kunnet forestille seg at de noen gang ville få muligheten til å kjøpe seg noe eget. Hun hadde sett for seg at de bestandig kom til å leve som fattige husmenn.

Hun ba en stille bønn om at Kornelius ville gå med på å selge til dem.

Selma og Herman hadde vært hjemme på Knappen og hvilt seg litt mens Mina passet Jakob, og nå var de igjen tilbake i Marka. Magnus hadde dratt til Svarthøy, og de var alle spente på hvordan samtalen med bonden ville forløpe.

Selma tuslet over tunet mot Annas stue, hvor mormoren var i gang med å bake en kake til når han kom tilbake. Det måtte selvsagt feires at de nå var gjeldfrie, og forhåpentligvis kunne de også feire at de hadde blitt gårdbrukere.

Hun knakket forsiktig på døren før hun gikk inn. Der ble hun møtt av en deilig duft, som umiddelbart ga henne vann i munnen. Det var kun ved helt spesielle anledninger at det ble bakt kaker på husmannsplassen. Tanken på at familien hennes ikke lenger var fattige, og at de dermed ikke trengte å leve like sparsommelig lenger, kom det nok til å ta lang tid å venne seg til. De skulle selvsagt ikke sløse med pengene, men litt mer enn før kunne de likevel unne seg nå, tenkte hun glad.

Kaken sto i ovnen, og mormoren hadde kastet seg over oppvasken mens hun ventet på at den skulle bli ferdig. Selma grep tørkelinet og gikk i gang med å tørke.

– Eg kan fremdeles ikkje tru at det e sant, sa hun, og skaket vantro på hodet.

Hun gløttet bort på mormoren og så at hun smilte svakt. Hun bestemte seg for å ta opp noe hun hadde fundert mye på de siste dagene.

– Korleis kunne du egentleg vera så skråsikker på at Magnus gjorde rett i å satse alt me eig og har, i pokerspel, av alle ting? Det var jo veldig risikabelt.

Anna stoppet opp og kikket litt tenksomt på henne, som om hun var usikker på hva hun skulle svare, men så sukket hun lavt og bestemte seg åpenbart for at hun ville betro seg til henne.

– Det eg skal fortelle deg no, må bli mellom oss, ingen andre må få greie på det, forstår du det?

Den alvorspregete tonen i stemmen hennes gjorde Selma urolig, men aller mest gjorde den henne fryktelig nysgjerrig. Det var tydeligvis noe stort hun hadde tenkt til å avsløre for henne. Hun hadde bestandig følt at mormoren var litt mystisk, og hun hadde tenkt at hun sikkert bar med seg mange små og store hemmeligheter etter et langt liv, og nå skulle hun altså røpe en av dem for henne.

– Eg forstår, sa hun og nikket.

Mormoren trakk pusten dypt inn og slapp den langsomt ut igjen før hun begynte å fortelle:

– Av og til, når eg lukkar augene og konsentrerar meg, så får eg eit slags varsel. Det e vanskeleg å forklare, men eg får på eit vis nåken bilder i håve som viser meg nåke som skal skje, eller så kan det òg vera nåke som skjedde for lenge sia. Eg såg at Magnus kom til å vinne.

Selma hadde vansker med å fordøye det hun ble fortalt. Hva mente hun egentlig? Var mormoren klarsynt?

– Så du e synsk? spurte hun forvirret.

Hun trakk litt på skuldrene.

– Eg trur ikkje eg ville ha brukt akkurat det ordet, men ja, eg e vel det.

– Har du alltid vore det? undret hun. Spørsmålene sto i kø. Det var så mye hun lurte på, men merkelig nok var hun ikke så veldig overrasket.

– Det kan hende, men eg trur eg var omtrent på Mina sin alder då det første gong gjekk opp for meg at bilda eg av og til fekk opp på netthinna, var nåke som faktisk skulle komma til å skje. På den tida var det dessutan som oftast mens eg sov at eg fekk desse syna.

Selma la fra seg tørkelinet og dro ut en kjøkkenstol, hun måtte sette seg ned. Med ett var det mange brikker som begynte å falle på plass.

– Den kvelden … hun tenkte tilbake til den gangen de to hadde vært sammen her i stua, like før hun hadde oppdaget at hun var gravid med Jakob. Mormorens kommentar om at «alt kjem til å ordne seg», og det merkelige hun hadde sagt om at «du drukna ikkje av å dette i vatnet, men av å opphalde deg for lenge under overflata» … Hun hadde visst at hun var med barn før hun ble klar over det selv!

Selma stivnet. Visste hun også hvem som var guttens egentlige far? Huden hennes nuppet seg. Hun håpet virkelig ikke det.

– Du visste det … at eg var barntung, sa hun lavt, og gløttet opp på henne. Anna nikket forsiktig og sendte henne et lite smil.

Hva annet visste hun? tenkte hun skremt. Visste hun om alle hemmelighetene hennes, og alt det grusomme hun hadde gjort?

Nei, det kunne hun ikke gjøre. Da ville hun ikke ha oppført seg så kjærlig mot henne, da ville hun ha hatet henne. Ville hun ikke?

– Det e viktig at detta blir mellom oss, Selma. Du forstår det, sant? Om folk får høyre … Hun sukket. – Det ville ha blitt oppstandelse i bygda. Hun svelget. – Du veit, det e faktisk ikkje så mange år sia kvinner med sånne evner vart brent på bålet. Folk forstår ikkje …

– Eg seier ingenting. Selma smilte beroligende til henne. – Takk for at du delte det med meg.

– Så eg har ikkje skremt vettet av deg? sa hun og smilte skjevt.

Selma ristet på hodet. – Eg har alltid følt at det var nåke spesielt med deg. At du e så utruleg klok og vis, og alltid har så gode råd å komma med. No e det plutseleg mange brikker som fell på plass.

Mormoren sa ikke noe til det, bare nikket så vidt.

– Men eg må innrømme at eg lurar litt på kor mykje du egentleg veit om oss alle, sa hun, halvt på spøk, halvt på alvor.

Et lite smil kom over den gamles lepper.

– Eg veit ein del, men det e òg mykje eg ikkje veit, svarte hun litt svevende.

Hun kastet et blikk på Selmas mage, og ansiktet hennes lyste opp.

– Eg veit for eksempel at du e barntung igjen. Hun smilte varmt mot henne. – Det har eg visst ei stond. Gratulerar.

Hun la en tynn og rynkete hånd mot Selmas rødmende kinn.

– Takk. Hun tenkte seg litt om. – Sist gong var eg overbevist om at det var ei jente eg venta, men så sa du til meg at eg ikkje skulle vera så sikker på det. Visste du …?

– Eg gjorde nok det.

Selma måtte smile.

– Veit du om det vert gut eller jente denna gongen? spurte hun ivrig.

Anna lo lavt. – Eg har mine mistankar.

Selmas øyne videt seg ut, og hun følte seg oppglødd.

– Sei det då! utbrøt hun utålmodig. – Ka blir det?

Mormorens brune øyne kikket granskende på henne.

– E du sikker på at du vil vete det no? Då vert det jo ikkje nåke spennande når du ligg der og skal presse ungen ut, innvendte hun.

– Eg e heilt sikker på at eg vil vete det no, med ein einaste gong!

Anna humret godmodig.

– Tålmodigheit har aldri vore di sterkaste side.

Selma sitret av spenning og nysgjerrighet.

– Kom igjen, sei det då! Blir det ei jente denna gongen?

Mormoren smilte.

– Det vert ei jente denna gongen, ja.

Et lite gledeshyl unnslapp Selmas lepper. De skulle få en liten pike, Herman og hun! Jakob skulle få en lillesøster!

Brått ble hun betenkt.

– Du veit vel ikkje korleis ho kjem til å sjå ut? Lignar ho Jakob, eller får ho kanskje Herman sine lyse fargar?

Anna sendte henne et undersøkende blikk, og Selma innså at hun antagelig ikke burde ha spurt om det siste. Forsto mormoren at hun bekymret seg for at de to barna hennes ikke ville ligne det minste på hverandre?

Hun skaket på hodet.

– Nei, no kan eg ikkje sei meir. Det får du vente med å finne ut av til du får ho i armane dine, sa hun, og gikk for å undersøke om kaken var ferdig.

Selma himlet med øynene bak ryggen hennes. Hun skulle så gjerne ha visst, men hun turte ikke å mase mer på henne. I stedet måtte hun fortsette å engste seg for dette i flere måneder fremover.

Hun sukket. – Veit du korleis det går med Magnus på Svarthøy? Kjem Kornelius til å gå med på å selge?

Anna sendte henne et blikk som fortalte henne at det var nok spørsmål nå.

Selma skulle ønske at hun også kunne hatt et snev av klarsynthet. Det var så mye hun skulle ønske at hun hadde svaret på … Men på den andre siden så var det kanskje like greit at hun ikke ante hva fremtiden ville bringe …

– Agus! utbrøt Jakob da han fikk øye på onkelen utenfor vinduet. Han hadde forstått at det var onkel Magnus de alle ventet så utålmodig på.

Selma kjente et sug i magen. Hun var spent på å høre hvordan det hadde gått.

– Kaka? Jakob kikket opp på henne med sine store, bedende øyne. Han hadde lenge sendt lengselsfulle blikk mot bløtkaken som sto og fristet på bordet, men hun hadde sagt at de måtte vente på Magnus. Den deilige duften av nybakt kake og sterk kaffe fylte den lille stua, og det var flere enn Jakob som gledet seg til å få smake.

Selmas mor lente seg frem og skar et lite stykke av kaken og la det på en asjett, deretter satte hun det foran barnebarnet. Hun hadde visst ikke hjerte til å la ham vente lenger.

Jakob takket pent, slik hun hadde lært ham, og dro så pekefingeren over den fløyelsmyke kremen og puttet den i munnen.

– Nei. Selma rakte ham en skje. – Du må ete med denne. Han protesterte litt, det var mye morsommere å spise med hendene, men så tok han imot skjeen og gjorde som hun sa.

Selma holdt pusten da hun hørte at Magnus var på vei inn i stuen. Like etter sto han i døren med et stort smil om munnen. I hånden holdt han to ark, og Selma forsto med det samme at det måtte være skjøtet på eiendommen.

– Me har blitt gardbrukarar! erklærte han stolt.

Alle sammen spratt opp og jublet og hoiet mens de gråt og omfavnet hverandre. Dette var stort! Fra nå av var ikke Stølen-familien lenger husmenn under Svarthøy, de var blitt selveiere!

Da de omsider hadde satt seg ned igjen og Magnus hadde tatt plass i sofaen, ville alle se skjøtet på eiendommen.

Han holdt opp det ene arket.

– Her e beviset på at Marka tilhøyrer oss, sa han og sendte det videre til moren, som satt ved siden av ham. – Og her, sa han og holdt opp det andre arket, – her e beviset på at Austre Knappen tilhøyrer Selma og Herman.

Selma trodde hun måtte ha hørt feil, og sendte broren et forvirret blikk.

Han smilte og holdt arket frem mot henne. Hun tok nølende imot det med en skjelvende hånd.

Herman lente seg mot henne slik at han også kunne lese hva som sto.

Øynene hennes for over arket, og hun oppdaget raskt at hun hadde hørt riktig. Her sto det svart på hvitt at Østre Knappen tilhørte Herman Kløvheim og Selma Kløvheim, og både Kornelius og to uavhengige vitner, antagelig to av gårdsarbeiderne på Svarthøy, hadde signert dokumentet.

Den skjelvende hånden hennes falt ned i fanget, og hun gløttet opp på storebroren med blanke øyne. Dette var ikke til å tro.

– Men … Detta e ikkje rett, Magnus, protesterte hun halvhjertet. Det var jo han som hadde vunnet pokerspillet, han skyldte dem ingenting, de hadde jo fått tilbake alle pengene de hadde gitt ham.

– Jo. Det e heilt rett, sa han fast. – Eg trur alle saman e enige med meg i at du og Herman fortenar det etter alt de var villege til å ofre for vår skuld.

Han kikket rundt seg og fikk ikke annet enn samtykkende nikk til svar.

– Absolutt, istemte faren. – Det skulle berre mangle.

Hun vendte seg mot ektemannen og oppdaget at også han var rørt over den uventede gesten.

– Takk skal du ha, Magnus. Verkeleg … Hermans stemme var en smule ustø da han tok svogeren i hånden.

– Det e ingenting å takka for.

– Detta e heilt utruleg, sa Selma. Hun hadde riktignok håpet på at Magnus også skulle få husmannsplassen deres på Knappen med på kjøpet, men hun hadde gått ut ifra at den eneste forskjellen for dem ville bli at leieinntektene nå skulle gå til Magnus og resten av familien, istedenfor til Kornelius.

Herman la en arm om henne og klemte skulderen hennes. Han var nok minst like lettet og glad over dette som hun var. Etter at det første leieåret var omme og de måtte begynne å betale for seg, slik avtalen var, hadde de fått betydelig mindre penger å klare seg med. Nå eide de huset sitt selv, og kunne dermed beholde alle de hardt tjente kronene sine og bruke dem på andre nødvendigheter. De trengte heller ikke å utføre pliktarbeid på Svarthøy.

Det var en helt ubeskrivelig følelse, tenkte Selma. Som om lenkene som før hadde bundet dem fast, nå var blitt løsnet. Hun kjente seg plutselig så lett, som om hun svevde på en myk sky.

– For ein lykkens dag! sa moren og tørket en tåre fra øyekroken.

– No skal det feirast! sa mormoren og gikk i gang med å servere kake og kaffe.

– No passar det kanskje fint å dela endå ein god nyheit, sa Herman og blunket til henne. – Selma e barntung!

Nok en gang brøt jubelen løs, og klemmer ble delt ut.

– Så kjekt, sa moren begeistret. – Skal du verte storebror, du då, Jakob? Hun strøk barnebarnet over hodet mens hun smilte bredt.

Jakob forsto nok ikke hva de pratet om, men han merket at stemningen var god, og at alle var glade, så da var han også glad. Han klappet i de små hendene sine og lo fornøyd.

Selma verket etter å legge til at det skulle bli en liten lillesøster, men det måtte hun holde for seg selv. Hun kunne ikke engang fortelle Herman at de denne gangen skulle bli foreldre til en liten pike. Det kom til å bli vanskelig å holde hemmelig, men det kom ikke på tale å bryte løftet til mormoren. Hun hadde vist henne stor tillit ved å bekjenne evnene sine for henne, og hun måtte vise henne at hun var til å stole på.

